1. ปัจจัยความเสี่ยง

ความเสี่ยง ความสลับซับซ้อน และความไม่แน่นอน เป็นตัวกำหนดภาวะทางธุรกิจในปัจจุบัน
ธุรกิจอาจมีความเสี่ยงที่เกิดจากกลยุทธ์ในการดำเนินงาน สถานะทางการเงิน
การปฏิบัติตามกฎข้อบังคับ ภัยธรรมชาติ หรือจากการดำเนินงาน และจากระบบคอมพิวเตอร์
โดยที่ความเสี่ยงจะเปลี่ยนไปตามปัจจัยทั้งภายในและภายนอกที่มีผลกระทบต่อสภาวะการดำเนินธุรกิจ
ซึ่งในการดำเนินธุรกิจย่อมมีความเสี่ยงอยู่ภายในตัวธุรกิจเอง
ตั้งแต่ความเสี่ยงพื้นฐานในรูปของภัยอันตรายต่างๆ เช่น อัคคีภัยและอุทกภัย เป็นต้น
ความเสี่ยงจากสภาวะการปฏิบัติงาน อาทิ การพึ่งพาเทคโนโลยีสารสนเทศ
ตลอดจนความเสี่ยงจากพนักงาน อาทิเช่น
ความสามารถที่จะฝึกอบรมพนักงานให้มีทักษะในการปฏิบัติงานตามยุทธศาสตร์
และจูงใจให้พนักงานทำงานกับบริษัทฯ อีกทั้งยังมีความเสี่ยงจากปัจจัยภายนอก จากการติดต่อกับผู้อื่น
ความสัมพันธ์ของบริษัทฯ ในฐานะผู้จัดจำหน่ายสินค้า ลูกค้า นายจ้าง และบริษัทที่บริษัทฯ
เข้าไปลงทุนซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
แต่มีผลกระทบอย่างมีนัยสำคัญต่อสภาวะแวดล้อมในการดำเนินงานและผลที่ได้รับจากการประกอบการของบริษัทฯ
ความเสี่ยงสำคัญที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น ความเสี่ยงจากผู้ถือหุ้น
ความเสี่ยงจากสภาวะเศรษฐกิจ ความเสี่ยงจากการแข่งขัน เช่น การดำเนินการของคู่แข่ง
ความเสี่ยงจากกฎระเบียบและกฎหมาย ความเสี่ยงจากพนักงานลูกจ้าง
และความเสี่ยงจากเทคโนโลยี่สารสนเทศ

บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
ในภูมิภาคและระหว่างประเทศ และการเก็งกำไร สภาวะตลาดหลักทรัพย์แห่งประเทศไทยในปี
2547 มีทั้งดีและไม่ดี หลังจากมีสภาวะที่แข็งแกร่งในปี 2546 โดยดัชนีตลาดหลักทรัพย์ ณ สิ้นปี
ลดลงร้อยละ 13.5 จากปี 2546 อย่างไรก็ตาม หุ้นของบริษัทฯ ยังคงมีราคาที่สูงขึ้น โดยมีราคาปิด
ณ สิ้นปีอยู่ที่ 49 บาท เพิ่มขึ้นจาก 46 บาทของปีก่อน
สะท้อนให้เห็นภาวะของธุรกิจค้าปลีกและผลประกอบการที่ดีของบริษัทฯ ในปี 2547
ตลาดได้รับผลกระทบจากปัจจัยลบหลายด้าน ทั้งในระดับประเทศและต่างประเทศ
การระบาดของไข้หวัดนกและปัญหาความไม่สงบอย่างต่อเนื่องในภาคใต้ของประเทศไทยส่งผลกระทบต่อเศรษฐกิจท้องถิ่น
ในขณะที่ปัจจัยระหว่างประเทศที่สำคัญได้แก่ ราคาน้ำมันโลกที่เพิ่มสูงขึ้นมากเป็นประวัติการณ์
และความต้องการสินค้าทางเกษตรที่เพิ่มขึ้นอย่างต่อเนื่อง
รวมทั้งความต้องการน้ำมันของประเทศจีนที่เพิ่มสูงขึ้นเนื่องจากเศรษฐกิจที่เติบโตอย่างต่อเนื่อง
ปัจจัยเหล่านี้ถือเป็นความเสี่ยงที่มีความสำคัญอย่างยิ่งต่อตลาดหลักทรัพย์ของไทย
และอาจส่งผลต่อการปรับตัวของตลาดหลักทรัพย์หลังจากที่ได้เติบโตอย่างสูง
การขยายตัวของสินเชื่อผู้บริโภค และการเก็งกำไรอสังหาริมทรัพย์

  เหตุการณ์ภัยพิบัติสึนามิที่เกิดขึ้นในเดือนธันวาคม และความสูญเสียที่เกิดขึ้น
  เป็นเหตุให้พื้นที่ชายฝั่งทะเลได้รับผลกระทบจากเหตุการณ์ดังกล่าว
  แสดงให้เห็นถึงความเสี่ยงที่มีอยู่ตลอดเวลาจากภัยธรรมชาติ ซึ่งบริษัทฯ เผชิญอยู่ในประเทศไทย
  ผลกระทบจากภัยพิบัติสึนามิที่มีต่อการเติบโตทางเศรษฐกิจของประเทศไทยยังไม่สามารถประเมินได้
  ขณะที่พื้นที่ซึ่งได้รับความเสียหายจะได้รับผลกระทบในระยะสั้นและกลาง ทั้งนี้
  ยังไม่แน่ชัดว่าการขยายอุตสาหกรรมท่องเที่ยวในจังหวัดอื่นจะชดเชยได้
  และจะใช้ระยะเวลานานเท่าใดที่จะทำให้พื้นที่ซึ่งได้รับความเสียหายดังกล่าวกลับคืนสู่สภาพเดิม

แม้ว่าบริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย แต่หุ้นส่วนใหญ่ของบริษัทฯ
ก็ถือโดยผู้ถือหุ้นจำนวนไม่มากนัก โดยผู้ถือหุ้นรายใหญ่ได้แก่
กลุ่มเอสเอชวีจากประเทศเนเธอร์แลนด์ซึ่งได้ร่วมกับผู้ถือหุ้นอื่นบางรายเป็นผู้ถือหุ้นที่มีอำนาจควบคุมบริษัทฯ
บริษัทฯ มีความสัมพันธ์อันยาวนานกับกลุ่มเอสเอชวี และจากความสัมพันธ์อันดีนี้เองทำให้บริษัทฯ
สามารถดำเนินธุรกิจค้าส่งแบบชำระเงินสดและบริการตนเองในประเทศไทยมาเป็นเวลา 15 ปี
ทีมผู้บริหารของบริษัทฯ
ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
ความเข้าใจ
และมีความสามารถในเรื่องอุตสาหกรรมค้าปลีกในประเทศไทยและกระบวนการจัดจำหน่ายของผู้ผลิตผู้จัดจำหน่าย
อย่างไรก็ตาม บริษัทฯ ได้ปรึกษากับกลุ่มเอสเอชวีในทุกแง่มุมของการดำเนินธุรกิจ เช่น
ในเรื่องการจัดซื้อ การเงิน และเทคโนโลยีสารสนเทศ นอกจากนี้ บริษัทฯ
ยังมีการทำสัญญาการใช้ซอฟต์แวร์และใบอนุญาตต่างๆ กับสมาชิกในกลุ่มเอสเอชวี
โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยที่จะกระทบการต่อสัญญานั้นๆ
ในการดำเนินงานตามปกติ บริษัทฯ มิได้พึ่งพาผู้ถือหุ้นรายอื่นใด
และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

ในฐานะผู้ดำเนินธุรกิจค้าส่งแบบชำระเงินสดและบริการตนเอง บริษัทฯ เชื่อมั่นว่าบริษัทฯ
จะได้รับผลกระทบน้อยกว่าผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
ในกรณีที่ความเชื่อมั่นของผู้บริโภคลดลงเนื่องจากกลุ่มลูกค้าหลักของบริษัทฯ
มิใช่เป็นผู้บริโภครายย่อยเหมือนเช่นกรณีของผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
อย่างไรก็ตาม ธุรกิจทุกประเภทย่อมมีความอ่อนไหวต่อสภาวะเศรษฐกิจ
ดังนั้นหากสภาวะเศรษฐกิจของไทยตกต่ำลงในอนาคตย่อมจะส่งกระทบต่อธุรกิจของบริษัทฯ
ในฐานะที่เป็นผู้ประกอบการค้าแบบชำระเงินสดและบริการตนเอง บริษัทฯ
ไม่มีความเสี่ยงเรื่องหนี้สูญ เนื่องจากบริษัทฯ
ขายสินค้าเป็นเงินสดทั้งหมดและมีเงินทุนหมุนเวียนที่มีสภาพคล่องสูง
ในฐานะผู้ค้าส่งสินค้าบริโภคที่มุ่งเน้นในเรื่องอาหารสด บริษัทฯ
จึงอาจได้รับผลกระทบในเชิงลบด้านยอดขายจากความหวาดกลัวของผู้บริโภคเกี่ยวกับผลิตภัณฑ์อาหาร
ตัวอย่างเช่น
ผลกระทบเชิงลบต่อยอดขายไก่ซึ่งเกิดจากการระบาดของไข้หวัดนกหรือโรคที่คล้ายคลึงกันในภูมิภาค
ผู้บริโภคในปัจจุบันได้ให้ความสนใจเกี่ยวกับความปลอดภัยและความถูกสุขอนามัยของอาหารเพิ่มขึ้นและมีความรู้ความเข้าใจมากขึ้น
ดังนั้น ถึงแม้ว่าบริษัทฯ จะสั่งซื้ออาหารสดจากผู้จัดจำหน่ายที่เชื่อถือได้และได้รับใบรับรอง
และกำหนดมาตรฐานความสะอาดและความถูกสุขอนามัยที่เข้มงวดในการสั่งซื้อสินค้าเข้าร้านค้าของบริษัทฯ
บริษัทฯ ก็ยังอาจได้รับความเสี่ยงจากภาวะเชิงลบซึ่งอาจส่งผลกระทบต่อยอดขายของบริษัทฯ
เนื่องจากความตื่นกลัวและความตื่นตัวในภูมิภาค

การแข่งขันในภาคธุรกิจค้าปลีกรูปแบบใหม่ยังคงเป็นไปอย่างรุนแรง
ผู้ประกอบการหลายรายต่างขยายธุรกิจอย่างรวดเร็ว โดยการสร้างสาขาใหม่ในไม่กี่ปีที่ผ่านมา
ทำให้พื้นฐานการค้าปลีกโดยรวมในปัจจุบันแตกต่างไปจากเมื่อ 10 ปีก่อน
ผลกระทบของกฎหมายฉบับใหม่ว่าด้วยผังเมืองซึ่งประกาศใช้ในปี 2546
จำกัดความสามารถอย่างมากในการเติบโตของผู้ประกอบการด้วยการขยายสาขา
แม้ว่ากฎหมายผังเมืองดังกล่าวจะกระทบกับผู้ค้าปลีกขนาดใหญ่
ไม่ใช่กลุ่มผู้ประกอบธุรกิจร้านขนาดเล็ก
ซึ่งในขณะนี้ยังไม่สามารถกล่าวได้ว่าผลกระทบของกฎหมายผังเมืองดังกล่าวจะเป็นอย่างไร
อย่างไรก็ตาม
กฎหมายดังกล่าวได้จำกัดความสามารถของผู้ค้าปลีกที่จะก่อสร้างร้านค้าขนาดใหญ่ในเขตเมืองอย่างมาก
ผู้ประกอบธุรกิจไฮเปอร์มาร์เก็ตจำนวนมากยังสามารถเติบโตโดยการขยายธุรกิจในช่วงต้นปี 2548
เนื่องจากได้รับใบอนุญาตก่อสร้างที่ยังมีผลใช้บังคับอยู่ แต่หลังจากนั้น บริษัทฯ
คาดว่าการขยายตัวจะชะลอลง
ถึงแม้ผู้ประกอบการบางรายจะหาวิธีการขยายกิจการโดยผ่านรูปแบบทางเลือกอื่น เช่น
ร้านสะดวกซื้อที่มีขนาดเล็ก ทั้งนี้ หากโอกาสในการเติบโตทางธุรกิจโดยการขยายสาขาถูกจำกัดลง
กลยุทธ์การสร้างความเติบโตภายในองค์กรต้องถูกนำมาใช้ กลยุทธ์ดังกล่าวได้แก่
การทำกิจกรรมส่งเสริมการขายให้มากขึ้น
ซึ่งจะมีผลกระทบทางลบต่อกำไรส่งผลให้ผู้ประกอบการต้องหาวิธีปรับปรุงเพื่อเพิ่มกำไรให้ดีขึ้นด้วยวิธีอื่น
เช่น การปรับปรุงข้อตกลงทางการค้าให้ดีขึ้น การบริหารจัดการห่วงโซ่อุปทานที่เข้มแข็งขึ้น
และการดำเนินงานให้มีประสิทธิภาพมากยิ่งขึ้น
ความสามารถในการกำหนดกลยุทธ์การเติบโตของผู้ประกอบการอาจได้รับผลกระทบจากมาตรการต่างๆ
ของรัฐบาล เช่น มาตรการประหยัดพลังงานระยะสั้นที่ประกาศใช้ในปี 2547
ส่งผลให้ร้านค้าปลีกขนาดใหญ่ไฮเปอร์มาร์เก็ตต้องลดจำนวนชั่วโมงที่เปิดให้บริการลงเพื่อช่วยประหยัดพลังงาน
สำหรับธุรกิจแม็คโครรัฐบาลได้จัดให้อยู่ในกลุ่มผู้ประกอบการค้าส่ง
ซึ่งไม่ได้รับผลกระทบอย่างมีนัยสำคัญจากมาตรการดังกล่าว ทั้งนี้
หากราคาน้ำมันตลาดโลกยังคงขึ้นสูงอย่างต่อเนื่อง
รัฐบาลไทยอาจนำวิธีที่คล้ายคลึงกันดังกล่าวมาใช้เพื่อประหยัดพลังงาน
หรือใช้มาตรการทางเลือกอื่นในการประหยัดพลังงานซึ่งอาจส่งผลกระทบต่อเศรษฐกิจโดยรวม เช่น
การลดเงินอุดหนุนพยุงราคาน้ำมัน
และผลกระทบที่จะตามมาจากต้นทุนการขนส่งและการกระจายสินค้า
โดยเฉพาะอย่างยิ่งในภาคธุรกิจค้าปลีก

การเจริญเติบโตของภาคธุรกิจค้าปลีกรูปแบบใหม่ในประเทศไทยในรอบสิบปีที่ผ่านมา
ผู้บริโภคชาวไทยได้รับประโยชน์จากการมีทางเลือกซื้อสินค้าเพิ่มมากขึ้น
คุณภาพและมูลค่าการนำเสนอสินค้าและบริการของการปลีกมีผลกระทบที่สำคัญต่อภาคธุรกิจอื่นรวมถึงธุรกิจค้าปลีกแบบดั้งเดิม
การตอบรับผลกระทบในเชิงลบต่อเหตุการณ์ดังกล่าวได้นำไปสู่การเรียกร้องให้มีการแทรกแซงโดยการออกกฎเกณฑ์ทางกฎหมายและข้อบังคับต่างๆ
ซึ่งในปี 2546 ได้มีการประกาศใช้กฎหมายสำคัญว่าด้วยผังเมือง
ซึ่งมีผลกระทบตามที่ได้กล่าวไว้แล้วข้างต้น และการบังคับใช้
พระราชบัญญัติการแข่งขันทางการค้าในปี 2546
ซึ่งเน้นในเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
โดยกำหนดโทษของการฝ่าฝืนบทบัญญัติดังกล่าวไว้ทั้งโทษปรับและโทษจำคุก
และให้มีผลย้อนหลังนับแต่เดือนมีนาคม 2542 ข้อกำหนดจากการใช้กฎหมายฉบับนี้หลายๆ
ประเด็นยังจะต้องได้รับการตีความให้ชัดแจ้ง และขั้นตอนการดำเนินการก็ยังไม่ชัดเจน
ธุรกิจของบริษัทฯ ยังคงมีความเสี่ยงจากกฎเกณฑ์และข้อบังคับทางกฎหมาย
หรือการปฏิบัติตามระเบียบที่เกี่ยวกับสิ่งแวดล้อม ซึ่งจะกระทบต่อการดำเนินการของบริษัทฯ
ในสาระสำคัญ

การบริหารความเสี่ยงจากการปฏิบัติตามกฎระเบียบ การดำเนินการ และระบบงาน
จะยังคงดำเนินต่อไป โดยมีการทบทวนนโยบายการบริหารอย่างต่อเนื่อง บริษัทฯ
มีพนักงานที่มีประสิทธิภาพสูงและทันต่อการพัฒนาธุรกิจค้าปลีกในระดับนานาชาติ
อีกทั้งคณะผู้บริหารและคณะกรรมการบริษัทฯ
ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
จะดำเนินการฝึกอบรบและลงทุนทางด้านทรัพยากรบุคคลอย่างต่อเนื่อง
ขณะเดียวกันต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
ทั้งนี้ ความต้องการแรงงานที่มีความเชี่ยวชาญยังมีอยู่อย่างต่อเนื่อง
โดยเฉพาะในเขตพื้นที่ต่างจังหวัด และบริษัทฯ
ยังมีความเสี่ยงต่อการไม่สามารถคัดเลือกและว่าจ้างพนักงานที่มีความสามารถในระดับที่บริษัทฯ
ต้องการ นอกจากนี้
การค้าปลีกสมัยใหม่ยังแสดงให้เห็นถึงสภาพแวดล้อมการทำงานที่มีความท้าทายสูง
ความต่อเนื่องและความสม่ำเสมอในการทำงานของพนักงานเป็นสิ่งสำคัญที่ทำให้บริษัทฯ
ประสบความสำเร็จในการเติบโตตามที่ต้องการ ในขณะที่บริษัทฯ
ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
ก็ต้องเผชิญกับความเสี่ยงในการลงทุนกับพนักงานของบริษัทฯ
โดยที่อาจจะไม่ได้รับผลประโยชน์ตอบแทนกลับคืนหากพนักงานลาออกไปอยู่กับบริษัทคู่แข่ง บริษัทฯ
เชื่อมั่นว่าสภาพแวดล้อมในการทำงานที่ดี โครงการให้การสนับสนุนและฝึกอบรมที่บริษัทฯ
จัดให้แก่พนักงาน รวมทั้งความสำนึกของการทำงานเป็นทีม การให้ความร่วมมือซึ่งกันและกัน
และความเป็นเสมือนครอบครัวเดียวกัน
จะช่วยลดความเสี่ยงในการได้มาและคงไว้ซึ่งพนักงานที่มีคุณภาพซึ่งเป็นกำลังสำคัญและเป็นสิ่งจำเป็นสำหรับบริษัทฯ
ในการพัฒนาธุรกิจของบริษัทฯ ให้เติบโตยิ่งขึ้น

บริษัทฯ
ได้ใช้เทคโนโลยีสารสนเทศในการติดต่อสื่อสารภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กร
ตัวอย่างเช่น การใช้ระบบพาณิชย์อิเล็คทรอนิกส์ระหว่างธุรกิจ (B2B)
และการใช้อีเมล์และเครื่องมือการสื่อสารอื่นๆ นอกจากนี้ ระบบปฏิบัติการของบริษัทฯ
ทั้งหมดยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
จึงมีความเสี่ยงที่จะได้รับผลกระทบในสาระสำคัญต่อธุรกิจของบริษัทฯ
หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
การเกิดไวรัสที่ส่งผ่านระบบอิเล็คทรอนิกส์ แผนกเทคโนโลยีสารสนเทศของบริษัทฯ
ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
ได้รับการป้องกันจากความเสี่ยงดังกล่าวอย่างเหมาะสมและมีประสิทธิภาพ